SKRIFTLIG FORESPØRGSEL E-3765/00

af Nelly Maes (Verts/ALE) til Kommissionen

(4. december 2000)

Om: Transport af levende dyr over lange afstande

Transporten af dyr gennem Europa er tiltaget i de seneste år, fordi EU altid har betragtet levende dyr som produkter. Dette forhold må ændres ved den juridisk bindende protokol af 1997, der trådte i kraft i 1999. I denne protokol anerkendes levende dyr som væsener, der er følsomme over for velfærdsforholdene. Dette har dog ikke medført, at levende dyr ikke udsættes for lange transporter. Gennem alskens bestemmelser i denne protokol er det stadig muligt at transportere dyr fra Aberdeen til Athen for at lade dem slagte der.

1. Kan Kommissionen forklare, hvorfor dyr, der betragtes som følsomme over for velfærdsforholdene, stadig udsættes for lidelser under lange transporter?

2. Har Kommissionen kendskab til de alvorlige dyrevelfærdsproblemer og lovovertrædelser, dyrevelfærdsorganisationer konstaterede, og som chokerede den offentlige mening?

3. Kan Kommissionen oplyse, hvilke konkrete initiativer den har truffet i anledning af drøftelserne af dette problem i Rådet (landbrug) i juni 2000, hvor forskellige medlemsstater tilkendegav deres store bekymring over dyrevelfærden under transport over lange afstande og gik ind for en fundamental ændring af politikken på dette område, navnlig erstatning af dyretransport over lange afstande med handel med kød og kroppe? Finder Kommissionen, at transport af levende dyr skal erstattes af transport af kød og kroppe?

a) I bekræftende fald: Fra hvornår vil Kommissionen indføre et forbud mod transport af levende dyr?

b) I benægtende fald: Hvilke supplerende foranstaltninger vil Kommissionen træffe for at sikre bred anvendelse af den juridiske beskyttelse af dyr som væsener, der er følsomme over for velfærdsforholdene?

4. I hvor mange tilfælde er eksportstøtte blevet inddraget eller ikke udbetalt som følge af manglende overholdelse af bestemmelserne om dyrevelfærd i forordning (EF) Nr. 1254/1999(1) af 17. maj 1999 om den fælles markedsordning for oksekød?

(1) EFT L 160 af 26.6.1999, s. 21.

Svar afgivet på Kommissionens vegne af David Byrne

(19. februar 2001)

Kommissionen er opmærksom på, at der stadig finder transporter sted i EU, der er i strid med direktiv 91/628/EF(1) med senere ændringer(2). Det påhviler medlemsstaterne at varetage den daglige håndhævelse af fællesskabsforskrifterne. Kommissionens Levnedsmiddel- og Veterinærkontor gennemfører kontrol på stedet i medlemsstaterne for at sikre, at myndighederne håndhæver fællesskabsforskrifterne effektivt og ensartet.

Det skal bemærkes, at Kommissionen har indledt overtrædelsesprocedurer imod en række medlemsstater som følge af manglende overholdelse af fællesskabslovgivningen på dette område.

Hertil kommer, at Kommissionen den 5. december 2000 vedtog en betænkning(3) om medlemsstaternes gennemførelse af bestemmelserne om dyretransport. Rådet og Parlamentet vil drøfte denne betænkning, ifølge hvilken der er konstateret betydelige mangler, hvad angår de nationale myndigheders håndhævelse af lovgivningen. Kommissionen agter at tage den gældende lovgivning op til revision som opfølgning på denne betænkning.

Man vil i den forbindelse overveje foranstaltninger med henblik på at slagte dyrene tættere på de steder, hvor de opdrættes, under hensyntagen til at stordriftsfordele og krav til bedre fødevarehygiejne medfører koncentration og reduktion af antallet af slagterier.

En oversigt over de tilfælde, hvor eksportstøtte inddrages eller ikke udbetales som følge af manglende overholdelse af bestemmelserne i Rådets forordning 1254/1999 af 17. maj 1999 om den fælles markedsordning for oksekød(4), vil blive fremsendt direkte til det ærede medlem og Parlamentets Sekretariat.

(1) Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF, EFT L 340 af 11.12.1991.

(2) Rådets direktiv 95/29/EF af 29. juni 1995, EFT L 148 af 30.6.1995.

(3) KOM(2000) 809 endelig udg.

(4) EFT L 160 af 26.6.1999.